Ancheta DIICOT în dosarul traficului de cocaină al grupării conduse de Lucian Boncu a scos la iveală detalii șocante despre modul în care acesta dorea să dețină controlul asupra Timișoarei. În timpul operațiunii derulate în cel mai mare secret, au fost interceptate mai multe discuții care au scos la iveală legăturile cu cele mai puternice clanuri interlope din România. Prietenul de chefuri al lui Ioan Nasleu, omul de încredere al primarului Timișoarei, Nicolae Robu, a povestit cum a fost chemat la o întâlnire cu un investitor polonez care-și dorea să deschidă un lanț de săli de jocuri în România și pentru a-și asigura protecția a chemat la discuții, alături de el, pe Costel Corduneanu, liderul clanului Corduneanu din Iasi, Adrian Tâmplaru, liderul lumii interlope din Sibiu și Alin Iovănuț, de la Arad. Conform lui Boncu, în Timișoara urma să fie deschide două săli de jocuri, iar pentru asigurarea protecției, investitorul era dispus să-i dea 5.000 de euro lunar, banii urmând să fie primiți în afara țării, în destinații precum Dubai.

În timpul întâlnirii, Boncu a anunțat că ”la Timișoara eu răspund”. Acesta și-a expus și planul de a controla orașul.



”Îți dau un Kalanikov, mă duc la sârbi și iau. 50 de proști pune Timișoara pe burtă cu tot cu poliție și SRI. Omori 50 – 100 de oameni și nu mai iese nimeni din casă. În momentul ăla, noi am pus stăpânire pe oraș”.

Anchetatorii au interceptat și o discuție în care Lucian Boncu a fost sunat din arest de către Dumitru Mladenovici, cunoscut ca ”Mile Bosanaț”, unul dintre dealerii săi de cocaină care era arestat de structura centrală a DIICOT , și care i-a cerut să se țină la audieri. Ulterior, Boncu, audiat ca martor, a susținut că nu a mai consumat cocaină de ani de zile și l-a ”sifonat” pe Radu Novac, zis ”Jack”.

Polițiștii nu numai că au instalat o cameră de supraveghere în apartamentul din Giroc, aflat la câteva sute de metri de vila în care locuiește Boncu, pentru a suprinde ședințele de prizat cocaină în grup, dar au și ridicat gunoiul aruncat de acesta. Au găsit urme de cocaină, dar și amprentele lui Boncu, pe instrumentele folosite pentru porționarea drogurilor și pe ambalaje.